# Forslag vedtekter for 4H-alumnklubbar

**§ 1. Namn**  
Namnet på alumnklubben er XXX, som forkortast til XXX.

**§ 2. Føremål**  
Føremålet til alumnklubben er å bidra til å skape aktivitet blant medlemmane og alumnane i 4H-fylka. Alumnklubben skal legge til rette for at alumnane kan gjere det beste lenger.

Alumnklubben er underlagt 4H (namn på 4H-fylkeslag), samarbeider med Norske 4H-alumnar og er ein del av organisasjonen 4H Norge.

**§ 3. Arbeid i alumnklubben**  
Arbeidsoppgåvene til alumnklubben er å:

1. Utvikle eit godt miljø for alumnar i 4H (namn på 4H-fylkeslag) ved å tilby varierte aktivitetar til medlemmane i alumnklubben
2. Samarbeide med 4H-fylket om å skape aktivitet som medfører at medlemmane ønsker å halde fram i 4H.

**§ 4. Medlemmer**  
Ein 4H-alumn vert definert som (jamfør 4H Norge sine vedtekter §11 punkt 1):

1. Eit 4H-medlem som har motteke 4H-plaketten
2. Eit 4H-medlem over 18 år som vil gjere ein innsats for 4H

Alle alumnar som vil følgje 4H Norge sine, og alumnklubben sine, vedtekter og retningslinjer kan bli medlem av alumnklubben.

**§ 5. Årsmøte** Årsmøtet er alumnklubben sitt høgaste organ. Årsmøtet skal gjennomførast kvart år før 24.november.

Styret kallar inn til årsmøtet. Medlemmene i klubben skal få innkalling til/kunngjering om årsmøtet minst 10 dagar på førehand.

Alumnmedlemmar og plakettmottakarar som har betalt medlemskontingenten, har røysterett.

Det skal førast protokoll frå årsmøtet.

Årsmøtet skal handsame:

1. Årsmelding frå styret om arbeidet i klubben siste året.
2. Rekneskap for klubben for siste året, signert av klubben sin kasserar og revisor.
3. Forslag til årsplan for neste år.
4. Forslag til budsjett for neste år.
5. Andre innkomne saker. Må vere sendt til klubbstyret minst 5 dagar før årsmøtet.
6. Val av:
7. Styre på *minst* fem (5) personar:
   * Leiar veljast for eitt (1) år.
   * Nestleiar veljast for to (2) år i partalsår
   * Kasserar veljast for to (2) år i oddetalsår
   * Sekretær veljast for to (2) år i oddetalsår
   * Styremedlem veljast for to (2) år i partalsår
8. Minst eitt (1) varamedlem veljast for eitt (1) år.
9. 2 representantar med vararepresentantar til årsmøtet for 4H i fylket
10. Eventuelt representant(ar) til 4H-nemnda i kommunen, eller andre valde representasjonsoppdrag.
11. Valkomité på tre (3) medlemmer og ein (1) vararepresentant veljast for eitt (1) år
12. Revisor til å signere rekneskapen veljast for eitt (1) år.

Det skal vere skriftleg val på leiar. Ved andre personval skal det vere skriftleg val om det er forslag på meir enn ein kandidat eller dersom nokon krev det. Blanke røyster vert rekna som gyldige røyster. Ved likt stemmetal skal årsmøtet stemme på nytt.

**§ 6. Styret**  
Styret har som oppgåve å leie arbeidet i alumnklubben etter dei vedtekter og reglar som gjeld i organisasjonen 4H Norge. Styret har ansvar for økonomi og aktivitetar i alumnklubben.

For gyldig vedtak i styret er det eit krav at minst 3 medlemmer har røysta for framlegget.

Styret førebur møte og ulike aktivitetar i alumnklubben

Leiaren kallar inn til og leier styremøta.

Sekretæren har ansvar for at det vert ført referat med frå medlemsmøte, styremøte og andre viktige arrangement i alumnklubben.

Kasseraren fører rekneskap for 4H-klubben og ordnar med alle pengesaker. Kasseraren skal også ha oversikt over og tilsyn med klubben sine eigendelar.

Styret skal etter årsmøtet, og seinast 1. desember, legge inn årsmelding, årsrapport, samandrag av rekneskap, balansekonto, kasseraren sine kommentarar, melding frå revisor og årsplan i medlemsregisteret. Styret skal også registrere nytt styre i medlemsregisteret og i Brønnøysundregistra.

løpet av januar skal leiaren i styret ha signert årsrapport medlemsregisteret.

**§ 7. Vedtekter**   
Alumnklubben følgjer 4H Norge sine Normalvedtekter for 4H-alumnklubbar. Klubben kan leggje til og endre enkeltpunkt når det er gjort framlegg om det på årsmøtet, og det vert vedteke med minst 2/3 fleirtal. Framlegg om endring av vedtektene må ha kome til styret minst 20 dagar før årsmøtet i alumnklubben.

Vedtektspunkt som ikkje samsvarar med 4H Norge sine normalvedtekter skal førast under §10.

Vedtektene, og eventuelle endringar av desse, må godkjennast av 4H-fylkesstyret for å vere gyldige.

**§ 8. Oppløysing av klubben**  
Dersom alumnklubben sluttar å fungere, skal alumnklubben sine verdiar takast vare på av 4H-fylkesstyret. Alle verdiar skal oppbevarast i 5 år. Dersom det ikkje er kome i gong alumnaktivitet i 4H-fylket i løpet av denne tida, skal midlane primært nyttast å legge til rette for alumnaktivitet i regi av 4H-fylkesstyret.

**§ 9. Samanslåing av klubbar**

Når to eller fleire klubbar vil slå seg saman, gjeld ein av desse framgangsmåtane:

1. Alle 4H-klubbane løysast opp etter normalvedtekter for 4H-klubbar. Ny klubb vert starta opp med val av nytt klubbnamn, styre, årsplan og eventuelt andre styringsdokument. Når dette er på plass må stiftingsprotokollen sendast til Brønnøysundregisteret for å få eit nytt organisasjonsnummer slik at klubben kan få ny bankkonto. Midlane frå dei oppløyste klubbane går til den nye klubben.
2. Dersom klubbane ynskjer samanslåing ved at medlemmane blir invitert over i ein av dei allereie eksisterande klubbane, medan den (dei) andre klubben (klubbane) blir løyst opp, følgjer desse midlane i sin heilskap medlemmane inn i naboklubben.

**§ 10. Klubben sine særskilde vedtak**  
*(Her set klubben punktvis inn dei vedtektene som eventuelt avviker frå 4H Norge sine*

*Normalvedtekter for alumnklubbar. Det er ikkje mogleg å avvike frå 4H Norge sine nasjonale vedtekter.*

**§ 11. Iverksetjing**  
Desse vedtektene er fastsette på årsmøtet i alumnklubben den ....................... (dato)  
Godkjende av 4H-fylkesstyret den ............................ (dato)  
Gjort gjeldande med verknad frå den ....................... (dato).

Kommentarar:

Om val av styre (§5 underpunkt 6):

Framlegg til lengde på periode og kva år ein vel inn dei ulike styreverva er meint som eit framlegg for å sikre kontinuitet i alumnklubben. Dersom alumnklubben har ein rutine her som fungerer godt, eller om alumnklubben ønsker at styret skal veljast for berre eitt år om gongen, så kan innhaldet i denne paragrafen endrast på for å passe inn med korleis alumnklubben driver. Nokre alumnklubbar har fleire styremedlemmer og færre varamedlemmer, eller har berre fleire styremedlemmer. Vedtektene presiserer minst eitt styremedlem og minst eitt varamedlem, så då kan det vere fleire. Varamedlemmar anbefalast å veljast for eitt år om gongen, styremedlem for to. Ein bør då fordele antall styremedlem som skal veljast inn kvart år likt, slik at ein får kontinuitet. Eit døme på korleis paragrafen kan sjå dersom du vel inn for eitt år om gongen er følgjande:

1. Val for eitt (1) år av:
2. Styre på *minst* fem (5) personar:
   * Leiar
   * Nestleiar
   * Kasserar
   * Sekretær
   * Minst eitt (1) styremedlem
3. Minst eitt (1) varamedlem
4. 2 representantar med vararepresentantar til årsmøtet for 4H i fylket
5. Eventuelt representant(ar) til 4H-nemnda i kommunen, eller andre valde representasjonsoppdrag.
6. Valkomité på tre (3) medlemmer og ein (1) vararepresentant
7. Revisor til å signere rekneskapen